723/2021

Útdráttur

Staðfestur var úrskurður héraðsdóms um að X skyldi sæta gæsluvarðhaldi á grundvelli c-liðar 1. mgr. 115. gr. laga nr. 80/2016 um útlendinga.

Úrskurður Landsréttar

Landsréttardómararnir A-kvk-nf E-kvk-nf, J-kk-nf S-kk-nf og O-kvk-nf M-kvk-nf A-kvk-nf kveða upp úrskurð í máli þessu.

Málsmeðferð og dómkröfur aðila

1

Varnaraðili skaut málinu til Landsréttar með kæru 25. nóvember 2021, sem barst réttinum ásamt kærumálsgögnum degi síðar. Kærður er úrskurður Héraðsdóms Reykjavíkur 25. nóvember 2021 í málinu nr. R- [...]/2021 þar sem varnaraðila var gert að sæta gæsluvarðhaldi allt til fimmtudagsins 9. desember 2021 klukkan 16.

Kæruheimild er í l-lið 1. mgr. 192. gr. laga nr. 88/2008 um meðferð sakamála.

2

Sóknaraðili krefst staðfestingar hins kærða úrskurðar.

3

Varnaraðili krefst þess aðallega að hinn kærði úrskurður verði felldur úr gildi, til vara að vægari úrræðum en gæsluvarðhaldi verði beitt en að því frágengnu að gæsluvarðhaldi verði markaður skemmri tími. Þá krefst hann þóknunar til handa verjanda sínum fyrir Landsrétti.

Niðurstaða

4

Með ákvörðun Útlendingastofnunar 22. júlí 2020 var varnaraðila vísað brott frá Íslandi á grundvelli a-liðar 1. mgr. 98. gr. laga nr. 80/2016 um útlendinga og honum bönnuð endurkoma til landsins í tvö ár, sbr. 2. mgr. 101. gr. laganna. Samkvæmt gögnum málsins sætti varnaraðili tilkynningarskyldu til lögreglu, sbr. 114. gr. laga nr. 80/2016 á tímabilinu 1. janúar 2020 til 1. apríl sama ár og einnig á tímabilinu 30. apríl 2020 til 28. maí sama ár vegna meðferðar máls hans hjá Útlendingastofnun og lögreglu. Varnaraðili sinnti hins vegar ekki framangreindri tilkynningarskyldu og fór huldu höfði hér á landi þar til hann var handtekinn 24. nóvember síðastliðinn.

5

Sóknaraðili styður kröfu sína í málinu við c- og g-lið 1. mgr. 115. gr. laga nr. 80/2016.

6

Af gögnum málsins má ráða að varnaraðili er undir rökstuddum grun um brot gegn 1. mgr. 49. gr. og 50. gr., sbr. a-lið 1. mgr. 98. gr. og 116. gr. laga nr. 80/2016 þar sem fjallað er um viðurlög við slíkum brotum. Þá liggur fyrir að varnaraðili hefur ekki sinnt tilkynningarskyldu sem ítrekað var lögð á hann samkvæmt ákvæðum 1. mgr. 114. gr. laga nr. 80/2016. Samkvæmt því er uppfyllt skilyrði c-liðar 1. mgr. 115. gr. laga nr. 80/2016. Í ljósi atvika málsins eru ekki efni til að beita vægari úrræðum, sbr. 2. mgr. 115. gr. laga 80/2016 eða stytta gæsluvarðhaldstímann. Að því gættu en að öðru leyti með vísan til forsendna hins kærða úrskurðar verður hann staðfestur.

7

Samkvæmt 1. mgr. 13. gr. laga nr. 80/2016 á útlendingur rétt á verjanda í samræmi við ákvæði laga um meðferð sakamála þegar krafist er gæsluvarðhalds samkvæmt 115. gr. laga nr. 80/2016. Varnaraðila þessa máls var skipaður verjandi fyrir héraðsdómi. Eftir uppkvaðningu hins kærða úrskurðar leitaði varnaraðili til þess lögmanns sem kærði úrskurðinn fyrir hans hönd. Sá lögmaður er héraðsdómslögmaður og brestur heimild til að gæta hagsmuna aðila í máli fyrir Landsrétti, sbr. 3. mgr. 8. gr. og 3. mgr. 10. gr. laga nr. 77/1998 um lögmenn. Þar sem kærunni var beint til héraðsdóms verður að telja að lögmanninum hafi verið heimilt að kæra úrskurð héraðsdóms til Landsréttar. Með vísan til framangreindra ákvæða lögmannalaga verður lögmaðurinn á hinn bóginn ekki skipaður verjandi varnaraðila fyrir Landsrétti og þar af leiðandi ekki dæmd þóknun úr ríkissjóði.

Úrskurðarorð :

Hinn kærði úrskurður er staðfestur.

Kærumálskostnaður verður ekki úrskurðaður.